Archäologische Fenster in Zürich

**Archäologischi Fäischter z Züri** sind Plätz, wo me im Zäntrum vo Züri alti Sache vo de Bougschicht vo de Stadt chan aluege.

Es isch zwar z Züri zu alne Zyte so vil bout worde, ass im Verglych zu anderne Stedt weniger Bouwèèrch oder archäologischi Spuure vo früener no ume sind (defüür hät d Stadt ganz vil wärtvoli Hüüser vo de nöiere und de modèèrne Architäktuur); wämme gnau lueget cha mer aber scho na Rèschte vo alte Geböid oder andernen Yrichtige gfinde. Gmeint sind da jetz emal nöd die bekante und grosse historische Bouwèèrch wie öpe s Grossmöischter und s Fraumöischter oder d Zoufthüüser oder au s Bollwèèrch *Chatz*, sondern meh die ganz chlyne Sache wome chuum würd aluege wänn se nöd d Lüüt vo de Bouforschig im Ampt für Stedtebou vo Züri agschribe heted. Si händ dènen Oort, wo me bsunderi alti Sache chan gseh, ebe *Pfäischter zum id Gschicht luege* gsäit.

Im Huus "Zum Rech" am Nöimèèrt 4 isch näbed em Stadtarchyv au s Bougschichtlech Archyv dihei, wo eim die Fäischter chan uftue. Und d Lüüt vo de Fachstell für Underwasserarchäology und Dendrochronology zeiged a der Seefäldstraass 317, wie en Uusgrabig im Zürisee gaat und was me deet scho so gfunde hät. 

## die archäologische Fäischter

* Im Chäller a de Adrässe Lindehof 4 sind na Muure vo de römische Feschtig uf em Lindehoof und vo de middelalterleche Königsburg, de Pfalz, z gseh.

* Im Chäller vo de Zäntralbiblioteek gseht me d Stadtmuure us em Middelalter und en alti Wasserläitig.

* Under de Wasserchile isch en Findling, wo i de spaatantike Zyyt – so säit’s d Legände – de Felix und d Regula as chrischtlechi Mèèrtürer druff gstorbe sind; und es hät deete no Muure vo eltere Chile und früeni Greeber.

* Under em Sankt Peeter isch Muurwèèrch vo de eltischte Pfarrchile vo Züri erhalte blibe.

* Im Fraumöischter git’s i de Krypta au na alti Muure vo früener und dezue archäologische Fünd z gseh, und es isch öpis über di grooss Gschicht vo dèem uralte Stift z lääse.

* Im Huus "Zum Brunehof" hät’s Wandgmäld us em vierzääte Jaarhundert.

* De schmaali Gang zwüsched de Hüüser Schiffländi 30 und 32 bis zu de Hüüser Oberdorfstraass 25 und 27 isch en alte Eegrabe.

* Under em Sächslitüüteplatz am Utoggèè hät’s im Parkhuus bi de Oopere e Wand mit Sache vo de Seeufersidlige us de Jungstäizyt.

* A de Seefäldstraass 8 isch i de Nazionalbank e chlyni Uusstellig mit archäologischen Objäkt, wo me bim Umbou vo dem Huus gfunde hät.

* Im Parkhuus a de Uraniastraass 3 verzeled d Archäologe uf e bar Dafele öpis vo de Bougschicht uf dèm Platz am Lindehoof.

* Bim Wyyplatz isch d *Thermegass,* wo me na chly Muurwèèrch vom römische Stadtbad gseht und öpis devo chan lääse.

## Bilder

Stadtmauer ZB.jpg|d Stadtmuure im Chäller vo de ZB
Wasserkirche - Ktypta 2010-09-08 15-48-00.JPG|under de Wasserchile
Ehgraben.jpg|en Eegrabe
Pfalz zuerich3.jpg|im Lindehoof-Chäller
Turicum - Thermengasse 2013-04-03 16-10-58.JPG|a de Thermegass


## Literatur
* *Archäologische Fenster: Zürich-Altstadt.* Züri 2018.

## Weblink

* Archäologischi Fäischter z Züri uf de Website vo de Stadt Züri
* Archäologischi Fäischter uf de Website museen-zuerich.ch
* Archäologischi Fäischter – Stadt Züri uf «Gang dur Alt-Züri» (alt-zueri.ch)
* Archäologie und Tourismus in der Schweiz. Unsichtbares sichtbar machen uf tourobs.ch

## Fuessnoote